तालिबान ने ली 30 बच्चों के अपहरण की जिम्मेदारी  
तालिबान ने करीब 30 पाकिस्तानी बच्चों को अगवा करने की जिम्मेदारी ली। पिकनिक मानने गए ये बच्चे गलती से अफगान की सीमा में दाखिल हो गए थे।
तालिबान ने करीब 30 पाकिस्तानी बच्चों को अगवा करने की जिम्मेदारी ली है। पिकनिक मानने गए ये बच्चे गलती से अफगानिस्तान की सीमा में दाखिल हो गए थे। एक मीडिया रिपोर्ट में यह जानकारी दी गई।  समाचार एजेंसी सिन्हुआ ने शनिवार को एक टेलीविजन चैनल के हवाले से बताया कि पाकिस्तान के पश्चिमोत्तर बाजौर एजेंसी कबायली इलाके में हुई इस घटना की जिम्मेदारी पाकिस्तान तालिबान ने ली है।  ज्ञात हो कि तालिबान आतंकवादियों ने 30 पाकिस्तानी लड़कों को कथित रूप से उस समय अगवा कर लिया जब वे पिकनिक के दौरान गलती से अफगानिस्तान के कुनार प्रांत की सीमा में दाखिल हो गए।  अगवा हुए सभी बच्चों की उम्र 10 से 15 साल के बीच है। वे ईद के मौके पर बाजौर कबायली इलाके में पिकनिक मना रहे थे तभी उन्हें अगवा कर लिया गया। कबायली बुजुर्ग उनकी रिहाई के लिए बातचीत की कोशिश कर रहे हैं।